Broj: 711-I-1661-M-115/19-04-8

Zagreb, 22. kolovoza 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev dužnosnika Ivana Madunića, ravnatelja Agencije za osiguranje radničkih tražbina,** za davanjem mišljenja Povjerenstva, na 60. sjednici, održanoj 22. kolovoza 2019.g., daje sljedeće:

**MIŠLJENJE**

1. **Na temelju članka 8. stavka 2. ZSSI-a dužnosnik Ivan Madunić, ravnatelj Agencije za osiguranje radničkih tražbina, dužan je podnijeti izvješće o imovinskom stanju povodom promjene u vlasništvu na vozilima, promjene u kreditnim obvezama te promjene u visini plaće kad se** **iznos plaće na godišnjoj razini promijeni za više od 10%, i to istekom godine u kojoj su navedene promjene nastale.**
2. **Dužnosnik Ivan Madunić obvezan je u izvješću o imovinskom stanju unijeti točne podatke o nazivu svog poslodavca te poslodavca svog bračnog druga te ukoliko podnosi izvješće o imovinskom stanju povodom drugih promjena na imovini, u istom je obvezan uskladiti i podatke o iznosu plaće.**

Obrazloženje

Povjerenstvo je dana 6. kolovoza 2019.g. pod brojem: 711-U-2849-M-115/19-01-1 zaprimilo zahtjev za davanjem mišljenja Povjerenstva podnesen od strane dužnosnika Ivana Madunića, ravnatelja Agencije za osiguranje radničkih tražbina, povodom kojeg je otvoren predmet broj: M-115/19.

Člankom 3. stavkom 1. podstavkom 35. ZSSI-a propisano je da su ravnatelji agencija Vlade dužnosnici u smislu navedenog Zakona, stoga je i Ivan Madunić povodom obnašanja dužnosti ravnatelja Agencije za osiguranje radničkih tražbina, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu od Povjerenstva traži pojašnjenje odredbe članka 8. ZSSI-a o obvezi podnošenja izvješća o imovinskom stanju povodom bitne promjene glede imovinskog stanja te od Povjerenstva traži mišljenje povodom kojeg novčanog iznosa se smatra da je došlo do bitne promjene imovinskog stanja.

Nastavno na tako postavljeni upit Povjerenstvo je od dužnosnika zatražilo da dodatno pojasni o kojoj vrsti novčanog prihoda je riječ.

Dužnosnik je potom 19. kolovoza 2019.g. dostavio dopunu zahtjeva za davanjem mišljenja, koji je Povjerenstvo zaprimilo pod brojem: 711-U-2941-M-115/19-03-1. U dopuni zahtjeva dužnosnik navodi kako je u imovinskoj kartici naveo da mu je supruga vlasnica vozila Peugeot 407, procijenjene vrijednosti 60.000,00 kn. Međutim, navedeno vozilo je prodano te je kupljeno novo vozilo Citroen c elise u vrijednosti 92.000,00 kn. Za kupnju novog vozila podignut je kredit. Nadalje, postojeći krediti koji su bili u eurima prebačeni su u kunske kredite. Također, poslodavac dužnosnikove supruge Hrvatski zavod za telemedicinu pripojio se Hrvatskom zavodu za hitnu medicinu, a poslodavac dužnosnika Agencija za osiguranje potraživanja radnika u slučaju stečaja poslodavca promijenio je naziv u Agencija za osiguranje radničkih tražbina. Dužnosnik još navodi da je njegova plaća rasla sukladno odlukama Vlade Republike Hrvatske o povećanju koeficijenata za javne službenike.

Dužnosnik od Povjerenstva traži mišljenje treba li navedene promjene unijeti u imovinsku karticu te treba li svaku promjenu u visini plaće do koje dođe uslijed promjene koeficijenta sukladno odluci Vlade Republike Hrvatske prijaviti u imovinskoj kartici.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu istekom godine u kojoj je promjena nastupila.

Povjerenstvo obrazlaže da je dana 24. prosinca 2018.g. donijelo smjernicu i uputu broj: 711-I-1724-R-91/18-01-8 u kojoj se pojašnjava što se smatra promjenom na imovini koju je dužnosnik dužan prijaviti Povjerenstvu istekom godine u kojoj je promjena nastala.

U navedenoj Smjernici i uputi tako se navodi da su dužnosnici sukladno članku 8. stavku 2. ZSSI-a obvezni prijaviti svaku promjenu na pokretninama koje se upisuju u javni registar (vozila, polovila, zrakoplovi). Dužnosnici su također obvezni prijaviti i svaku promjenu u obvezama dužnosnika i njegovog bračnog druga/životnog partnera.

Slijedom navedenoga, dužnosnik Ivan Madunić dužan je podnijeti izvješće o imovinskom stanju povodom prodaje jednog i kupnje drugog vozila, neovisno o vrijednosti istih, i to istekom godine u kojoj je došlo do navedenih promjena. Dužnosnik je također dužan podnijeti izvješće o imovinskom stanju povodom nastanka nove kreditne obveze, kao i povodom promjena u postojećoj kreditnoj obvezi, također istekom godine u kojoj su navedene promjene nastale.

Vezano za plaću dužnosnika, u Smjernici i uputi se navodi da promjenu na imovini koju je potrebno istekom godine prijaviti u izvješću o imovinskom stanju predstavlja promjena u neto iznosu plaće na godišnjoj razini (zbroj mjesečnih neto plaća na godišnjoj razini) za više od 10%.

Dužnosnici stoga nisu u obvezi podnositi imovinsku karticu povodom bitne promjene svaki put kad dođe do povećanja plaće uslijed promjene koeficijenata za izračun plaća, već samo kad promjena u iznosu plaće na godišnjoj razini prelazi 10%. Međutim, u slučaju da dužnosnik podnosi izvješće o imovinskom stanju povodom drugih promjena na imovini, u istom je obvezan uskladiti i podatke o iznosu svoje plaće.

 Povjerenstvo nadalje ukazuje dužnosniku da je osim navedenih promjena na imovini, obvezan u izvješću o imovinskom stanju navesti i točne podatke o nazivu svog poslodavca te poslodavca svog bračnog druga. Također, u slučaju da je prilikom pripojenja Hrvatskog zavoda za telemedicinu Hrvatskom zavodu za hitnu medicinu došlo do promjene u visini plaće dužnosnikove supruge, Povjerenstvo ukazuje dužnosniku da je i tu promjenu potrebno unijeti u izvješće o imovinskom stanju.

Slijedom svega navedenog, Povjerenstvo je donijelo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ivan Madunić, elektronička dostava

2. Objava na internetskoj stranici Povjerenstva

3. Pismohrana